b'\n_START_ARTICLE_\nFinale Stanleyjevega pokala 1927\n_START_SECTION_\nPoti do finala\n_START_PARAGRAPH_\nPred za\xc4\x8detkom sezone 1926/27 je razpadla liga WHL, predhodno znana kot WCHL. To je pomenilo, da se bosta za Stanleyjev pokal pomerili dve mo\xc5\xa1tvi iz lige NHL. Sistem tekmovanja je bil zatorej slede\xc4\x8d: 10 ekip je bilo razvr\xc5\xa1\xc4\x8denih v dve diviziji (Kanadsko in Ameri\xc5\xa1ko) in 6 ekip - po 3 iz vsake divizije - je napredovalo v kon\xc4\x8dnico. Najprej sta se sre\xc4\x8dali drugo- in tretjeuvr\xc5\xa1\xc4\x8dena ekipa, zmagovalec se je za mesto v finalu Stanleyjevega pokala pomeril z najbolj\xc5\xa1o ekipo iz svoje divizije. To je avtomati\xc4\x8dno tudi pomenilo, da sta se za pokal na koncu potegovali po ena ekipa iz vsake divizije._NEWLINE_Ottawa je redni del sezone zaklju\xc4\x8dila na prvem mestu Kanadske divizije, z naskokom 6 to\xc4\x8dk je prehitela Montreal Canadiense na 2. mestu. V polfinalu se je nato pomerila prav s Canadiensi, ki so predtem izlo\xc4\x8dili mo\xc5\xa1tvo Montreal Maroons. Canadiense je Ottawa odpravila s skupnim izidom 5\xe2\x80\x931 (izida tekem sta bila 4\xe2\x80\x930 in 1\xe2\x80\x931) in si priborila mesto v finalu._NEWLINE_Bruinsi na drugi strani niso bili tako prepri\xc4\x8dljivi. V svoji Ameri\xc5\xa1ki diviziji so zasedli 2. mesto in so se morali za mesto v polfinalu spoprijeti z ekipo Chicago Black Hawks, to jim je uspelo z izidoma 6\xe2\x80\x931 in 4\xe2\x80\x934 za skupnih 10\xe2\x80\x935. Njihov polfinalni tekmec so bili New York Rangersi. Prvo polfinalno sre\xc4\x8danje se je kon\xc4\x8dalo brez zadetkov, drugo pa z zmago Bostona 3\xe2\x80\x931, kar je postal tudi kon\xc4\x8dni izid te polfinalne serije.'